काणकोणः काणकोणां कोणाकूच हुकूमशाय चलोवपाक दिवचे नात. काणकोणांतली हुकूमशाय सोंपयतले. आमच्या समर्थक, कार्यकर्त्यां आड कितल्योय कागाळी केल्यो तरी भियेवचे नात. अन्याय खंयूय घडलो जाल्यार ताचे आड आवाज काडटलेच. तेचवरी रमेश तवडकार हांचे विरोधक म्हूण नेटान काम करतले, अशें गोंयकार संघटणेचे पदाधिकारी विकास भगत हांणी काणकोणां घेतिल्ले पत्रकार परिशदेंत सांगलें.
 काणकोणचे आमदार तशेंच सभापती रमेश तवडकार हांचे खाजगी ओएसडी राजेंद्र बोरकार हांणी सोशल मिडियाचेर रमेश तवडकार हांचे आड आयिल्ली मार्मीक टिप्पणी फॉरवर्ड केल्ले खातीर कलाकार तशेंच पर्यावरण मोगी लॉयड गुदिन्हो आनी चेतन भंडारी हांचे आड कागाळ दाखल केल्या. काणकोण पुलिसांनी ही कागाळ काणकोणच्या उपजिल्होधिकाऱ्यांक वर्ग केल्या. ताचेर 4 जुलयाक सुनावणी जातली. सभापती तवडकार हांणी आपल्या समर्थक, कार्यकर्त्यां आड कागाळ दाखल करून तांकां भेश्टोवपाचो गरजे भायर यत्न करचो न्हय. आमी संवसारांतली व्हड लोकशाय आशिल्ल्या देशांत रावतात. सोशल मिडियाचेर आयिल्ली मार्मीक टिप्पणी फॉरवर्ड केल्यान आयज दोगां आड कागाल दाखल केल्या. ह्या कागाळींक आमी भियेनात. आमचे आनीक 98 समर्थक अशे तरेच्यो मार्मीक टिप्पणी सोशल मिडियाचेर फॉरवर्ड करीत रावतले. सभापतीचे ओएसडी कोणा- कोणा आड कागाळी करता तें पळोवया, अशी शिटकावणी भगत हांणी दिली. सोशल मिडियाचेर प्रधानमंत्री, गृहमंत्री हांचेर लेगीत विवीध टिप्पणी जाता, ताची जाणीव सभापतीक आसपाक जाय. राजकारणांत आशिल्ल्यांचेर टिका ही जायत आसता, हाचेंय भान सभापतीन दवरचें, अशें भगत हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 